"Dikgato tseno tsa naga ya Iseraele di thulana ka tlhogo le melao ya boditšhabatšhaba e bile di itlhokomolosa ka gotlhe Ditshwetso tse di Tserweng ka Tumelano ke Lekgotla la Tshireletso la Dinagakopano (UNSC) go tsenyeletsa ke Tshwetso ya bo 446 (e e tserweng ka ngwaga wa 1979) mmogo le ya bo 2334 (e e tserweng ka ngwaga wa 2016) mme ka bobedi di tlhamaletse gore di laela Iseraele go kgaotsa tiro ya yona ya go tsaya naga ya maPalestina ka dikgoka mmogo le go tlotla ditshwanelo tsa morafe wa maPalestina, tse mo go tsona di tsenyeletsang le tsa gore maPalestina e nne bona ba ba itlhophelang gore ba batla go wela mo nageng efe le gore ba batla go ipusa ka bobona.2 Kabinete e ikuela mo go Iseraele go emisa ditlhaselo tsa yona tse di setlhogo mo baaging ba maPalestina mmogo le go ikamanya le maitlhomo a boditšhabatšhaba a go tsosolosa dithulaganyo tsa sepolotiki, e leng se se tla tsosolosang Puso ya Palestina, e e tla dirang mmogo le ya Iseraele mme go rena kagiso mo melelwane ya dinaga ka bobedi e e tla itsiweng ke dinaga tsa boditšhabatšhaba, jaaka go ne go ntse go tloga ka la bo 04 Seetebosigo 1967, moo botlhaba jwa karolo ya Jerusalema bo neng bo itsege e le teropo e kgolo ya Palestina."